Document ID: 32000R1104

Κανονισμός (ΕΚ) αριθ. 1104/2000 της Επιτροπής
της 25ης Μαΐου 2000
σχετικά με μέτρο διασφαλίσεως που εφαρμόζεται στις εισαγωγές σκόρδων καταγωγής Κίνας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 2200/96 του Συμβουλίου, της 28ης Οκτωβρίου 1996 για την κοινή οργάνωση των αγορών στον τομέα των οπωροκηπευπκών(1), όπως τροποποιήθηκε τελευταία από τον κανονισμό (ΕΚ) αριθ. 1257/1999(2), και ιδίως το άρθρο 37 παράγραφος 2,
Εκτιμώντας τα ακόλουθα:
(1) Κατ' εφαρμογή του κανονισμού (ΕΟΚ) αριθ. 1859/93 της Επιτροπής, της 12ης Ιουλίου 1993, για την εφαρμογή των πιστοποιητικών εισαγωγής για τα σκόρδα που εισάγονται από τρίτες χώρες(3), όπως τροποποιήθηκε από τον κανονισμό (ΕΚ) αριθ. 1662/94(4), η θέση σε ελεύθερη κυκλοφορία στην Κοινότητα σκόρδων που εισάγονται από τρίτες χώρες προϋποθέτει την προσκόμιση πιστοποιητικού εισαγωγής.
(2) Από το 1993, η Επιτροπή διυπίστωσε μεγάλη αύξηση των εισαγωγών σκόρδων καταγωγής Κίνας σε σχέση με τα προηγούμενα έτη. Λαμβάνοντας υπόψη την τιμή τους, η συνέχιση των εισαγωγών αυτών θα μπορούσε να δημιουργήσει στην κοινοτική αγορά σοβαρές διαταραχές, από τις οποίες θα ήταν δυνατόν να διακυβευθούν οι στόχοι του άρθρου 33 της συνθήκης ΕΚ, και ιδίως να ζημιωθούν οι κοινοτικοί παραγωγοί. Κατά συνέπεια, με τον κανονισμό (ΕΚ) αριθ. 1213/94 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 2815/94(6), η Επιτροπή έλαβε μέτρο διασφαλίσεως που περιορίζει σε ορισμένη μηνιαία ποσότητα την έκδοση πιστοποιητικών εισαγωγής για σκόρδα καταγωγής Κίνας για την περίοδο εμπορίας 1994/95. Το μέτρο αυτό εφαρμόστηκε εκ νέου με τον κανονισμό (ΕΚ) αριθ. 1153/95 της Επιτροπής(7), όπως τροποποιήθηκε τελευταία από τον κανονισμό (ΕΚ) αριθ. 2944/95(8), για την περίοδο από 1ης Ιουνίου 1995 έως 31 Μαΐου 1996, με τον κανονισμό (ΕΚ) αριθ. 885/96 της Επιτροπής(9), για την περίοδο από 1ης Ιουνίου 1996 έως 31 Μαΐου 1997, με τον κανονισμό (ΕΚ) αριθ. 903/97 της Επιτροπής(10), για την περίοδο από 1ης Ιουνίου 1997 έως 31 Μαΐου 1998, με τον κανονισμό (ΕΚ) αριθ. 1137/98 της Επιτροπής(11), για την περίοδο από 1ης Ιουνίου 1998 έως 31 Μαΐου 1999 και με το κανονισμό (ΕΚ) αριθ. 1040/1999 της Επιτροπής(12), όπως τροποποιήθηκε τελευταία από τον κανονισμό (ΕΚ) αριθ. 51/2000(13), για την περίοδο από 1ης Ιουνίου 1999 έως 31 Μαΐου 2000.
(3) Η Γαλλία και η Ισπανία ζήτησαν από την Επιτροπή, στις 24 Φεβρουαρίου 2000, να παρατείνει και πέραν της 31ης Μαΐου 2000 τα ανωτέρω μέτρα διασφάλισης έναντι των εισαγωγών σκόρδων.
(4) Κάθε μήνα οι αιτήσεις χορηγήσεως πιστοποιητικών εισαγωγής σκόρδων που καταγωγής Κίνας υπερβαίνουν κατά πολύ την μηνιαία ποσότητα που καθορίστηκε από τον κανονισμό (ΕΚ) αριθ. 1040/1999. Πολλώ μάλλον, ο μεγάλος αριθμός των αιτήσεων που υποβάλλονται κατά την πρώτη ημέρα κάθε μηνιαίας περιόδου οδήγησε κατά τη διάρκεια όλης της εν λόγω περιόδου στην έκδοση πιστοποιητικών εισαγωγής για ποσότητες κατώτερες του 1 % των πλεοναζουσών αιτήσεων. Από τη συστηματική αυτή υπέρβαση αποδεικνύεται ότι η πίεση στον εν λόγω τομέα συνεχίζεται και ότι, λόγω απουσίας των μέτρων διασφαλίσεως, η κοινοτική αγορά σκόρδων θα αναστατωθεί σοβαρά από τις μαζικές εισαγωγές καταγωγής Κίνας. Κρίνεται επομένως απαραίτητο να παραταθεί το μέτρο διασφαλίσεως που εφαρμόζεται στα σκόρδα καταγωγής Κίνας.
(5) Είναι σκόπιμο η έκδοση πιστοποιητικών εισαγωγής να περιοριστεί σε ορισμένη ποσότητα ανά περίοδο, από την 1η Ιουνίου 2000 έως τις 31 Μαΐου 2001. Θα πρέπει να ανασταλεί η έκδοση των πιστοποιητικών αυτών μόλις συμπληρωθεί η ποσότητα της περιόδου. Εξάλλου, είναι σκόπιμο να συγκεντρωθεί η έκδοση των πιστοποιητικών αυτών στους μήνες Δεκέμβριο και Ιανουάριο, ώστε να διευκολυνθεί, σε εθνικό και κοινοτικό επίπεδο, η διοικητική διαχείριση της αγοράς που κινδυνεύει να αναστατωθεί λόγω των εορτών του τέλους του έτους.
(6) Πρέπει να καθοριστούν ορισμένα κριτήρια όσον αφορά το καταστατικό των αιτούντων την έκδοση πιστοποιητικών και τη χρήση των χορηγούμενων πιστοποιητικών, προκειμένου να αποφευχθεί οποιαδήποτε κερδοσκοπική αίτηση πιστοποιητικών που δεν έχει σχέση με πραγματική εμπορική δραστηριότητα στην αγορά σκόρδων.
(7) Είναι ανάγκη να παρεμποδιστεί, με τακτικές και επαναλαμβανόμενες εισαγωγές μικρών ποσοτήτων σκόρδων από την Κίνα, κάνοντας καταχρηστική εκμετάλλευση των διατάξεων του κανονισμού (ΕΟΚ) αριθ. 3719/88, να καταλήξουμε στην παράκαμψη του στόχου του παρόντος μέτρου διασφάλισης. Για το λόγο αυτό, είναι σκόπιμο να μη γίνει εφαρμογή του άρθρου 5 παράγραφος 1, πρώτο εδάφιο, τέταρτη περίπτωση του κανονισμού (ΕΟΚ) αριθ. 3719/88 της Επιτροπής(14), όπως τροποποιήθηκε τελευταία από τον κανονισμό (ΕΚ) αριθ. 1127/1999(15), κατά τις εργασίες θέσης σκόρδων καταγωγής της ανωτέρω χώρας σε ελεύθερη κυκλοφορία,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την περίοδο από 1ης Ιουνίου 2000 έως τις 31 Μαΐου 2001, τα πιστοποιητικά εισαγωγής για τα σκόρδα (κωδικός ΣΟ 0703 20 00) καταγωγής Κίνας εκδίδονται μέχρι ποσότητα 12000 τόνων εντός του ορίου μιας ανώτατης ποσότητας για κάθε περίοδο που αναγράφεται στο παράρτημα και σύμφωνα με τους όρους του παρόντος κανονισμού.
2. Οι διατάξεις του άρθρου 5 παράγραφος 1 πρώτο εδάφιο, τέταρτη περίπτωση του κανονισμού (ΕΟΚ) αριθ. 3719/88 δεν έχουν εφαρμογή στις εργασίες θέσης σκόρδων, καταγωγής Κίνας σε ελεύθερη κυκλοφορία.
3. Για κάθε περίοδο, η ανώτατη ποσότητα που αναφέρεται στην παράγραφο 1 ισούται με το άθροισμα:
α) της ποσότητας που αναγράφεται στο παράρτημα·
β) των ποσοτήτων που δεν ζητήθηκαν για την προηγούμενη περίοδο και
γ) των μη χρησιμοποιηθεισών ποσοτήτων, για τις οποίες η Επιτροπή έχει ενημερωθεί, από πιστοποιητικά που εκδόθηκαν προηγουμένως.
4. Όταν η Επιτροπή διαπιστώνει, με βάση τις πληροφορίες που της κοινοποιούνται από τα κράτη μέλη κατ' εφαρμογή του άρθρου 4 του κανονισμού (ΕΟΚ) αριθ. 1859/93, ότι υπάρχει κίνδυνος να σημειωθεί υπέρβαση της ανώτατης ποσότητας μιας περιόδου, θεσπίζει τους όρους σύμφωνα με τους οποίους μπορούν να εκδοθούν τα πιστοποιητικά για τα σκόρδα καταγωγής Κίνας.
Άρθρο 2
1. Αιτήσεις έκδοσης πιστοποιητικών εισαγωγής για τα σκόρδα καταγωγής Κίνας δύνανται να υποβληθούν μόνον από εισαγωγείς οπωροκηπευτικών, κατά την έννοια της παραγράφου 2.
2. Θεωρούνται ως εισαγωγείς οπωροκηπευτικών, επιχειρηματίες, οικονομικοί φορείς, φυσικά νομικά πρόσωπα, μεμονωμένοι πράκτορες ή ομάδες, που έχουν εισάγει ή/και εξάγει, κατά τη διάρκεια καθενός από τα δύο προηγούμενα έτη, οπωροκηπευτικά που αναφέρονται στο άρθρο 1 παράγραφος 2 του κανονισμού (ΕΚ) αριθ. 2200/96 για μια ελάχιστη ποσότητα 50 τόνων ανά έτος. Η τήρηση του εν λόγω όρου πιστοποιείται με την εγγραφή σε εμπορικό μητρώο του κράτους μέλους ή με άλλη απόδειξη που γίνεται δεκτή από το κράτος μέλος, αφενός, και από το δικαιολογητικό έγγραφο εισαγωγής ή/και εξαγωγής, αφετέρου. Εάν ένας εισαγωγέας έχει λάβει πιστοποιητικά εισαγωγής δυνάμει του κανονισμού (ΕΟΚ) αριθ. 1859/93 κατά τη διάρκεια του προηγούμενου ημερολογιακού έτους, πρέπει να προσκομίσει την απόδειξη ότι έχει πράγματι θέσει σε ελεύθερη κυκλοφορία, για ίδιο λογαριασμό, τουλάχιστον το 50 % της ποσότητας που του έχει χορηγηθεί.
3. Για καθεμία από τις περιόδους που αναφέρονται στο παράρτημα, ένας εισαγωγέας κατά την έννοια της παραγράφου 2 δεν δύναται να υποβάλει περισσότερες από δύο αιτήσεις πιστοποιητικών, με διάστημα τουλάχιστον 5 ημερών μεταξύ τους. Καθεμία από τις αιτήσεις αυτές δύναται να αφορά μόνον ποσότητα ίση κατ' ανώτατο όριο προς το 50 % της ποσότητας που αναφέρεται στο παράρτημα για την εν λόγω περίοδο.
4. Οι εισαγωγείς, κατά την έννοια της παραγράφου 2, προσκομίζουν, προς υποστήριξη της αιτήσεώς τους, τα στοιχεία που επιτρέπουν στις αρμόδιες εθνικές αρχές τον έλεγχο των όρων που αναφέρονται στην παράγραφο 2.
5. Κατά παρέκκλιση από το άρθρο 9 του κανονισμού (ΕΟΚ) αριθ. 3719/88, τα δικαιώματα που απορρέουν από τα χορηγούμενα πιστοποιητικά εισαγωγής για τα προϊόντα που αναφέρονται στο άρθρο 1 παράγραφος 1 του παρόντος κανονισμού, δεν μεταβιβάζονται.
Άρθρο 3
Ο παρών κανονισμός αρχίζει να ισχύει στις 29 Μαΐου 2000.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 25 Μαΐου 2000.

Labels: 3
17
18
5